Μάριος Παπαδέας

Ο **Μάριος Παπαδέας** (Αθήνα, 20 Σεπτεμβρίου 1974) είναι Έλληνας σαντουρίστας, τραγουδιστής, τραγουδοποιός και σέρφερ. Θεωρείται ένας από τους πλέον σημαντικούς σύγχρονους Έλληνες σαντουρίστες.

## Βιογραφία
Ο Παπαδέας γεννήθηκε στις 20 Σεπτεμβρίου του 1974 στην Αθήνα. Προερχόμενος από μουσική οικογένεια, ήρθε σε επαφή με την τέχνη της μουσικής από νεαρή ηλικία. Ο πατέρας του, Νίκος, και ο αδερφός του, Δημήτρης, είναι, ομοίως, μουσικοί.

Ξεκίνησε τις μουσικές του σπουδές στην ηλικία των τεσσάρων ετών με αντικείμενο μελέτης το πιάνο και τη θεωρία της δυτικοευρωπαϊκής μουσικής στο Εθνικό Ωδείο. Παράλληλα, συμμετείχε σε συναυλίες, όντας μέλος του συγκροτήματος του πατέρα του, Απολλώνιοι, συμπράττοντας με καλλιτέχνες όπως η Μαρίζα Κωχ, η Δόμνα Σαμίου, ο Ευγένιος Σπαθάρης κ.α.. Έπειτα, σε ηλικία επτά ετών άρχισε μαθήματα σαντουριού με τον Τάσο Διακογιώργη. Επίσης, σπούδασε ντραμς με καθηγητή τον Σπύρο Κασφίκη και στη συνέχεια κλασικά κρουστά και θεωρητικά στο Ωδείο Αθηνών.

## Καριέρα

### Ερμηνεία και σύνθεση
Οι πρώτες απόπειρες τραγουδοποιίας γίνονται στην ηλικία των δεκατεσσάρων ετών. Περίπου στα είκοσί του χρόνια ξεκινάει την ερμηνευτική του πορεία, παίζοντας παραδοσιακή μουσική σε διάφορες περιοχές της ηπειρωτικής και νησιωτικής Ελλάδας, με ευέλικτο ρεπερτόριο, και το εξωτερικό. Αργότερα, θα συνθέσει μουσικές επενδύσεις για έργα επιφανών δραματουργών όπως οι Αριστοφάνης, Ευριπίδης, Διονυσίος Σολωμός, Μάνος Βενιέρης και Ρόμπιν Σορτ. Επίσης, εμπλέκεται ενεργά στην οργάνωση παραδοσιακών μουσικών συνόλων και πραγματοποιεί σειρές συναυλιών σε Ελλάδα και εξωτερικό. 

Έχει συνεργαστεί με πολυάριθμους ξένους (Μπομπ Μπρόζμαν, Μοχάμαντ Ισμαέλι, Ματζίντ Κιάνι, Χεράρντο Νούνιες, Γιανγκ Τσιν Ζιάο) και Έλληνες καλλιτέχνες (Ηλίας Ανδριόπουλος, Αλέκος Αραπάκης, Γλυκερία, Νίκος Δημητράτος, Γιώργος Κατσαρός, Λουκιανός Κηλαηδόνης, Άννα Βαγενά, Γιώργος Κόρος, Δημήτρης Παπαδημητρίου, Τερψιχόρη Παπαστεφάνου, Ζωρζ Πιλαλί, Νίκος Σαραγούδας κ.α.).

### Διδακτική
Ο Παπαδέας έχει συνεισφέρει σημαντικά στην μουσική παιδαγωγική, διδάσκοντας στο Τμήμα Λαϊκής και Παραδοσιακής Μουσικής του ΤΕΙ Ηπείρου (νυν Πανεπιστήμιο Ιωαννίνων), το Μουσικό Σχολείο Αλίμου, το Ελληνικό Ωδείο Αμαρουσίου και το Δημοτικό Ωδείο Πατρών.

### Αθλητισμός
Όντας ενεργός σέρφερ, έχει ασχοληθεί, στο παρελθόν, με την ιστιοσανίδα σε βαθμό πρωταθλητισμού και αναδείχτηκε πρωταθλητής Ελλάδας στην κατηγορία νέων.

## Δισκογραφία

### Προσωπικοί δίσκοι

* *Το παιδί και το τραγούδι: Ο φεγγαροβιόλης στη γη* (Unipop, 1978)
* *Μπαμ* (Columbia Records, 1981)
* *Της αγάπης τα καμώματα* (Legend Recordings, 2001)
* *Ένα αμάν κι ένα σαντούρι* (Music Corner, 2004)
* *Που να βρω γυναίκα να σου μοιάζει* (Legend Recordings, 2008)

### Συμμετοχές σε δίσκους

* *Στα 'μορφα τα καπηλειά* (Κ.Α.Λ.Μ.Ε., 1999)
* *Ελελεύ* (Hitch-Hyke Records, 2007)
* *Να μη βιαστείς / Έλα* (Hitch-Hyke Records, 2007)
* *Όλα τα ρεμπέτικα No. 20* (Lyra, 2008)
* *Όλα τα ρεμπέτικα No. 28* (Lyra, 2009)
* *Της Πόλης και της Σμύρνης* (Όασις, 2009)
* *Don't Forget The Sun* (Το Χωνί, 2018)
* *Sisyphus* (Andama Arts, 2019)

## Παραπομπές


## Εξωτερικοί σύνδεσμοι

* Κανάλι στο YouTube
* Σελίδα στο Facebook
*  στο IMDb

Κατηγορία:Έλληνες σαντουρίστες
Κατηγορία:Απόφοιτοι του Ωδείου Αθηνών